## El CECOPI recomana precaució davant l’avís de nivell groc per forts vents en el nord de la Comunitat Valenciana

*** El Centre de Coordinació d’Emergències activa la preemergència nivell 3 per risc d’incendis forestals
* La secretària autonòmica destaca que els alcaldes “han valorat de manera positiva” el pla de neteja**

La secretària autonòmica d’Emergències i Interior, Irene Rodríguez, ha informat de les principals qüestions que s’han abordat en la reunió del CECOPI, en la qual ha participat el conseller d’Emergències i Interior, Juan Carlos Valderrama, i la delegada del Govern en la Comunitat Valenciana, Pilar Bernabé.

La secretària autonòmica ha recordat que “ens trobem en nivell groc per forts vents en el nord de la província de Castelló i, arran d’este avís, el Centre de Coordinació d’Emergències ha activat el nivell de preemergència 3 per risc d’incendis forestals”.

En este sentit, ha traslladat a la població la necessitat que “s’extremen totes les precaucions en este àmbit, tant sobre vents com davant la possible aparició d’algun incendi forestal, perquè els possibles incidents puguen ser atesos de la manera més immediata pels servicis d’intervenció”.

D’altra banda, Irene Rodríguez ha assenyalat que durant la reunió del CECOPI, en la qual també han participat els alcaldes dels municipis que mantenen l’emergència en situació 2, “s’ha fet un repàs per les missions i per tots els treballs que estan realitzant els organismes i els servicis d’emergències”.

Referent a això, la portaveu del CECOPI ha assegurat que “el sistema de missions de planificació setmanal està complint-se i fent-se amb total normalitat” i ha destacat que “en estos moments, s’està treballant fonamentalment en les rentades de carrers, alguns apuntalaments que s’han anat sol·licitant, així com en la retirada d’alguns cotxes i residus de barrancs i zones inaccessibles per part de la Unitat Militar d’Emergències”.

**Valoració del pla de neteja**

Pel que fa a la intervenció dels alcaldes i les seues principals demandes, la secretària autonòmica ha destacat “la valoració positiva que s’ha realitzat del pla de neteja, que s’ha estat duent a terme fins a la data i que es continua realitzant”.

Irene Rodríguez ha explicat que, amb motiu dels treballs que “s’estan realitzant en barrancs, en descampats o en la retirada de campes, els carrers es mantenen nets per un temps, però tornen a embrutar-se”. En este sentit, la portaveu del CECOPI ha assenyalat que s’estan buscant “possibles solucions de cara a mitjà termini pel que fa a la neteja i la rentada dels carrers dels municipis afectats”.

Finalment, la secretària autonòmica ha incidit en el fet que “els recursos que estan treballant en la DANA han d’estar també disponibles per a emergències que es puguen produir relacionades, per exemple, amb les celebracions falleres de les pròximes setmanes o amb possibles incendis” i ha assegurat que es redoblaran “els esforços en la precaució, la prevenció i l’anticipació per a fer front també, a més de les emergències en els municipis afectats, a la resta de situacions que es puguen anar produint”.

Fecha: 25/02/2025